**Istoc Sára Borbála**

**Átlagos**

„A dohányfüst több mint 70 rákkeltő anyagot tartalmaz” – olvasható egy ibolyákkal szorosan körbenőtt cigarettás dobozon. Az apró virágok hártyavékony szirmain mosószeres dobozból kiszóródott zöld porréteg ül, mint valami halvány szeplőhintés.

Vegyünk, mondjuk egy átlagos szerda reggelt. Ne is, legyen inkább egy vasárnap.

A madarak vidáman csiripelnek a fákon, ott állsz az erdő szélén, tavaszodik, a levegő meleg, de az árnyékos szegletek kellemesen hűvösek. Toporogsz, gondoltad, kijössz, kiszabadulsz egy picit a nyomasztó városi környezetből, futsz egyet vagy csak sétálsz. Aztán itt, az erdő kezdeténél megállsz, a látvány, ami eléd tárul elvarázsol.

  Az ibolyák mellett egy coca-colás dobozon csillannak meg a hajnal áttetsző szemecskéi, végigfolynak az „összetevők” feliraton és egy másodperc tétovázás után a fűre hullanak. Óvatosan elindulsz egy tejfölös dobozokkal szegélyezett ösvényen, mélyen beszívod a kesernyés hulladékszagot. A füvön egy Sparos zacskó megkopott feliratán – „Jó hely, jó ár, jó döntés” – egy lusta csiga mászik végig, hátára nedves cigicsikk tapadt, de mintha ez őt nem zavarná, éppen az s-betű közepére ér. Itt minden olyan szürreálisan nyugodt és lassú. Mint egy bomlásnak indult test. A csiga mellett nejlon zacskó kupacok, beterítik szinte az egész mezőt, a galuskaalakú színes bokorrengeteg között pedig különböző italos üvegek csúcsosodnak az ég felé, testüket fonnyadt páfránylevelek ölelik körül, mint kéretlen szeretők. Mostanában ritkán van szabad perced, hogy lejuss ide, a panelek mögötti kiserdőbe, ráadásul a szomszédod még mondta is, hogy amikor ő levitte a pincsikéjét, minden olyan undorító és büdös volt. Nem érted miről beszélt, te mindenesetre boldog vagy és felszabadultan szlalomozol a nejlonzacsik között. Az egyik zacskó mellett egy törött műanyag szék fekszik, akár egy haldokló katona, törött lábai az égnek merednek. A dédapád jut eszedbe, a régi, megfakult, felpöndörödött képek, ahol rezzenéstelen arcú férfiak néznek a lencsébe, kezükben fegyver és cigaretta. Az egyik csonk alatt egy kibelezett tévén átkúszó vadrózsabokor, szirmain fátyolként ráterített újságdarab: „Üzenjük Brüsszelnek, hogy ők is megértsék!” felirattal. Mint egy menyasszony, gondolod. A monitor szilánkjai között gyűrött gyógyszeres dobozok és használt injekciós tűk fekszenek.

Innentől kezdve egyre sűrűbb már az erdő. A fák, mintha valamit őriznének, itt már egymáshoz nőve ágaskodnak, neked lehetetlen lenne itt áttörni. Van  valami, aminek mégis sikerült. A fák ágain fennakadt zacskók, szatyrok és felismerhetetlenné ázott kukászsákok lógnak, néhol teljesen a földig hajolva. Alattuk pelenkák és gumiabroncsok. Az ösvény itt már nem folytatódik, gyönyörködsz még egy picit az erdőben, az aláhulló aldis szatyrokban, ahogy a reggeli napsugár átdereng rajtuk és halványan a tejes flakonokon tükröződik. Megfordulsz és elindulsz visszafelé, óvatosan lépkedsz, az érintetlen természeti kincsekre vigyázva, az apró cigicsikkekkel megkoronázott pitypangfejekre, a koszos vécépapírral körbetekert fűcsomókra, a nárciszok között megbúvó üvegszilánkokra. Arra gondolsz, hogy az élet gyönyörű, hogy ide többször kéne lejárnod, meg is fogadod magadban, hogy mostantól minden hétvégén eljössz ide. Hamarosan kiérsz az erdőből, itt már egyre több a szétszórt dísztárcsa és autógumi. Megállsz, utoljára visszanézel erre az „érintetlen” csodára majd...

Elhitted, mi? Hogy majd ilyen nyugodtan sétálgatsz nyakig a szarban és majd még tetszik is meg minden. Vicces vagy. Vagy szánalmas? De ez még semmi! Még el sem kezdtem. Ez csak a bevezető, ha úgy nézzük. Szóval ülj vissza a seggedre, ez nem valami olcsó mozifilm, hogy az unalmas részeknél csak úgy kisétálj. Igen, ügyes vagy, helyezkedj el, vedd az öledbe azt a hatalmas pattogatott kukoricát és a kétliteres kólát. Szólj, ha kezdhetem! Mehet? Jól van! Akkor figyelj és tömd meg azt az üreget az agyad helyén, ha már ott van.

\*

Az izzadt, rózsaszín testek egymásnak tömörülnek, csúszkálnak a kukoricákon, de elesni nincs esélyük, felfogják őket a többiek.

Ez egy átlagos nap. Egy átlagos szerda talán. Ne is, inkább legyen egy átlagos vasárnap. Az hatásosabb.

Egy átlagos vasárnap, ahol fulladásig esznek, csak zabálnak reggeltől estig. Aztán újra. A mocsoktól fénylő testek pedig egyre csak nőnek, puffadnak, megvastagszanak a patás lábak, a lecsüngő, zsíros hasak, az arcok felismerhetetlenné fújódnak, csak a kukoricától mindig mocskos rózsaszín orrocska marad olyan, mint az elején. Ha a többiek le nem tépik. Mert megtörténhet az is. Ezen nem kell meglepődni. Normális. Hiszen mindezt miattunk teszik! Micsoda önfeldozóak! Te zabálnál valaki miatt egész életedben? Hát persze? Na, látod? Ez nem szokatlan. Kicsit azért kellemetlen lehet, tudod, hogy az intimszféra meg a mosakodás itt ismeretlen fogalom, de meg lehet szokni. Ja, meg hogy a teljes mozgási tered az akkora csak, mint te magad. Jó, mondjuk ez motiváció, hogy egyél, hisz akkor növeled a személyes tered. Aztán néha megjelenik valaki, elvisz néhányat a legzsírosabbak közül, a többiek nem foglalkoznak vele, talán csak nézik és sajnálják. A legszebbeket majd a szilveszteri asztalunkon látjuk újra, szépen megfűszerezve, almával a szájukban, körülötte széthintett krumplidarabkák. Őszintén, ez nem a legtiszteletreméltóbb temetés? Ugye? Gyönyörű. De tényleg. Érted, nekünk ilyen nem jutna soha az életben, minket bedobnak a műgonddal megfarigcsált koporsóba, ima, föld, aztán a legrosszabb esetben is egy márvány sírkő, teli virágokkal, dehogy tápláló krumplival, nem, VIRÁGOKKAL! Undorító.

Most mond meg.

\*

Aztán vannak az elefántok. Tudod, nem? Szürke, agyaras, nagy fülű emlős. Na, igen, azok. Nekik is irigylésre méltó a sorsuk. Szafari, dzsungel, ez már több mint a mi luxushoteljeink.

Megint, vegyünk, mondjuk egy szerda délutánt. Ne is, inkább egy vasárnapot. Az hatásosabb.

A szafari dombjai pulzálnak a kánikulában, az egyik száradt fa alatt egy elefántcsalád sütkérezik. Hatalmas testük három újlenyomat a táj vörös homokjában, három szürke, barázdált szikla. A nőstény kölykei után indul, akik futkározva a kiszáradt folyómeder felé tartanak. A hím a fánál marad, ormányával hessegeti a legyeket magáról. Ilyenkor jövünk mi a képbe. Két durranás, a hím eldől, a puskákkal még néhányat bele a hasba, hogy biztosak legyünk. A vér ütemesen spriccel, ha ráérnénk, még nevetnénk is ezen, énekelnénk rá valami ritmusos kis afrikai dalt, habár nem vagyunk azok; Aya ngena, aya puma, aya didi, és a vér lenne a ritmusdob, de nincs idő, gyorsan, fűrészeket elő, le az agyarakkal! Ez kicsit már macerásabb munka, az elefánt, kiderül még nem halt meg, hatalmas szemeivel minket néz és összerándul. Nana, mondjuk mi, és három golyót a szeme közé, nana.

Aztán otthagyjuk. A teste nem kell. Minek kéne. Az agyar az igazi kincs.

Hamarosan visszaér a nőstény, farkába kapaszkodva a két kicsi is, és meglátják a hatalmas hullát.

Te mit reagálnál? Vége a munkának, irány haza, otthon azonban apád fekszik, felismerhetetlenné lőtt testtel, kifűrészelt fogakkal? Csak mert kell, valakinek a foga, mondjuk zongorabillentyűhöz. Azt mondod, persze, ez már csak normális. Na, szerintem is. Mondjuk, azért leülnél játszani ahhoz a zongorához, végül is részben a tied, de mindegy. Semmi baj.

\*

Apró, rózsaszín lábak kaparásszák a doboz alját, aztán megjelenik két kis szimatoló orrocska és négy pár vörös szem. Kísérleti egerek.

Legyen, ez mondjuk egy szerda délután. Ne is, legyen vasárnap. Az hatásosabb.

Az állatok már napok óta nem ettek. Csak fekszenek a ketrec alján, apró bajszuk szinte láthatatlan mozgásából lehet csak tudni, hogy élnek. Mellettük másik ketrec, abba elektromos áramot vezettek, ahányszor a kisegér hozzáér, végigcikázik a testén. Jobb oldalt még egy ketrec, benne egy döglött és egy élő egér. Megható, hogy ezek az apró testek annyi mindent kiállnak miattunk. Új gyógyszerek roncsolják felismerhetetlenné csontjaikat. Olyan jelentéktelenek, kis hófehér homokszemcsék az univerzumban, kit érdekel, ha két hétig folyamatosan csak a döglött társaikkal etetik? Őket ez nem érdekli. Kis ösztönlények, azt esznek, amit eléjük raknak. Meg amúgyis, rondák, büdösek és nem érnek semmit.

Amit mi teszünk velük, azt pont az értéktelen értékessé tétele! Hiszen mi uralkodunk a földön, a világon, az állatok a mi állataink, azt teszik, amit mi akarunk, ha pedig nem, felesleges élniük is. Nem? De!

És most jöjjön az utószó. Nyugi, hosszú lesz, vehetsz még egy közepes pattogatott kukoricát. Megvárunk.

\*

Vegyünk ismét egy átlagos vasárnap délutánt. Ne is, maradjon inkább a szerda.

A város teli van, a kukákból habzik elő a szemét, az emberek a padokon üldögélnek és isszák a műanyagflakonokból a műanyag italokat, a műanyag szájukkal mosolyognak, és műanyag szavakkal bájolognak a műanyag szerelmük felé. Néha elhalad mellettük egy szürke folt, egy hajléktalan, ilyenkor a műanyag szemek elfordulnak, a műanyag testek odébb ülnek, minél messzebb attól, ami nem illik a műanyag világukba. Közben nem veszik észre, hogy a cigicsikk tengerben küzdenek, ki-ki a saját csónakjában, a saját generált mini viharjában, a saját Poszeidónja és Zeusza ellen.

A világ másik felén is éppen szerda délután van. Tűző nap, sötét bőrök, hófehér fogak és szenvedés. Puffadt hasak, lötyögő, csontos bőr. A vízért két órát kell sétálni, étel alig van. Az is  mocskos és keserű. Ruhának a négy hónapja hordott lyukas, szebb időkben rózsaszín, de már szürkévé rongyolódott póló. Anyák, akik napközben dolgoznak, kezük, akár a férfiaké, rücskösre munkálódtak, az este simogatást váró sovány gyerekcsontvázaknak csak fáradt pislogás és fekhelyükre dőlő nyúzott anyaroncsok jutnak. Korai terhesség, korai halál. Egy másodperces gyerekkor, nehéz felnőtté válás, jelentéktelen halál. Halk szavak, tömör mondatok, ég felé nyúló kezek. Kisebesedett arcok, tompa szemek, bicegő járás. Egy bolygón élünk, ott mégis olyan más. Olyan reménytelen.

Erről nem beszélünk.  Miért is beszélnénk? Nem a mi bajunk. Semmi közünk hozzá. Ők tehetnek róla. Ugye?

\*

De ma nincs átlagos nap. Nincs se szerda, se vasárnap. Mert ma, ma van. Ma van, amikor kihalnak az állatok, amikor megöljük az utolsó pandát is, amikor lelőjük az utolsó tigrist, amikor eltűnik az utolsó gorilla is, ma van, amikor kiszáradnak a vizek és nem marad a helyükön más, csak gőzölgő szemétkupacok és üveges szemmel meredő bálnatetemek, ma van, amikor az utolsó fát is kivágjuk, az utolsó dzsungelt is átépítjük panelrengeteggé, az utolsó erdőt is kiírtjuk, az utolsó cigit is meggyújtjuk, majd elpöccintjük a csikkjét, ma van, amikor az utolsó flakont is eldobjuk amikor az utolsó szatyrot is a kuka mellé ejtjük, amikor ismét nyakig érő vízben fürdünk este egy gyors öt percet, ma van, amikor a felesleget kidobjuk, ma van, amikor ismét nem hallgatunk senkire, ma van, amikor meghal mellettünk, körülöttünk és bennünk is minden.

De ma van minden nap. Mindennap meghal valami fontos. Valami élő, lélegző, érző. És mi mindebből talán nem veszünk észre semmit, csak annyit, amennyit az Origón elolvasunk. Vagy a tévében látunk. Aztán megyünk tovább, mintha mi sem történt volna. Élünk tovább, mintha minden rendben lenne. Nem változunk, nem gondolkodunk el, ugyanúgy megvesszük a legújabb mojitós energia italt és a Mcdonaldsba megyünk ebédelni. Ugyanúgy esszük utána a húst, mint annak előtte, nem gondolunk a félelemtől táguló szemekre, a menekülni próbáló patadobogásra, vagy a bárd lesújtása előtt felhangzó reménytelen bőgésre. Ugyanúgy eldobjuk a szemetet az utcán, az erdőben, a parkban és a metrón, ugyanúgy befogjuk a fülünket és kizárjuk a természet halk szipogását, ahogy az olaj egyre mélyebbre folyik a száján, ahogy a műanyagok a szemébe fúródnak és lassan már levegőt sem tud venni.

\*

Na, mi van? Igen, nyugi, már vége. Nem tetszett? Gondoltam, na, engedj ide a fotelra! Megittad a kólát? Nem? A maradékot passzold má’ ide, megszomjaztam. Köszi!